Vasemmalta oikealle: Ravintola Röölänranta, Röölän kesäkauppa ja asuinkerrostalo sekä Boyfoodin rakennus.
Boyfoodin tehdasrakennus Röölään saavuttaessa.
**Röölä** (entinen nimi *Röödilä*) on Naantalin Rymättylässä, Otavan saaren etelärannalla sijaitseva kylä ja pienvenesatama. Alueella on noin sata asukasta. Röölä on tunnettu kalanjalostuksesta, jota harjoitti sillituotteita valmistava Boyfood Oy. Röölässä on kesäaikana toimiva ravintola Röölänranta ja vierasvenesatama. Röölän läpi kulkee yhdystie 1890 Rymättylä–Hanka, joka alkaa Rymättylän kirkonkylältä ja menee Kirveenrauman sillan kautta Airismaan saareen. Röölässä toimi myös ennen kauppa ja sieltä liikennöi yhteysalus lähisaariin.

Historia
--------

Varhaisin maininta Röölästä on Turun tuomiokirkon mustassa kirjassa vuodelta 1438. Kylässä on ollut kaksi kantatilaa, joista toinen oli rälssitila. Tilat yhdistettiin 1684 ja muutettiin nimismiehentaloksi. Röödilan kantatila jaettiin vuonna 1764 kahtia. Röölan ranta kehittyi kauppapaikaksi 1900-luvun alussa. Kylään perustettiin mylly ja saha ja veneliikenne lisääntyi. Sillinjalostus aloitettiin Röölässä vuonna 1949. Kylään tuli myös kauppoja ja kaksi pankkia.

Röölän saha siirtyi Naantaliin jo 1952 ja mylly lopetti toimintansa 1981. Sillitehdas lopetettiin 2014.

Palvelut
--------

Röölässä toimii kesäravintola Röölänranta. Vierasvenesatamassa on polttoaineen myyntipiste, septitankin tyhjennys, juomavesipiste, veneenlaskupaikka ja kierrätyspiste.

Silliperinnekeskus Dikseli on paikallinen museo. Dikselin yhteydessä on myös pieni kauppa ja kahviotila. Kesäisin Dikselin tiloissa toimii lisäksi Meriteatteri. Dikselin tilat ovat 1930-luvulla rakennetun nelikerroksinen myllyn kyljessä, joka on kunnostettu myllymuseoksi ja jonne kävijät pääsevät myös. Röölässä järjestetään myös useita kesätapahtumia kuten perinteiset Sillimarkkinat, Viikinkimarkkinat ja talvella nuottasilakkamarkkinat.

Entisen sillitehtaan tiloihin avattiin vuonna 2017 Brinkhall Sparklingin viini ja kuohuviinin tuotantolaitos. Yritys valmistaa tuotteensa paikallisista omenoista, vuosituotannon ollessa 25 000 litraa.

Huhtikuussa 2013 perustettiin Röölän kylätoimikunta.

Lähteet
-------

1. 1 2  Röölän taajamaosayleiskaava (pdf)  13.11.2008. Naantalin kaupunki.  Arkistoitu 5.3.2016. Viitattu 13.5.2010.
2. ↑  Rymättylän kotisivut Röölän satama. (Viitattu 13.4.2010)
3. 1 2  Röödilän historia Röölän kylätoimikunta. Viitattu 24.6.2022.
4. ↑  ravintola Röölänranta
5. ↑  Leppänen, Raija: Silliperinne saa tilaa talkoilla  14.4.2010. Rannikkoseutu.  Arkistoitu 28.4.2014. Viitattu 1.7.2010.
6. ↑  Vuorinen, Keijo: Silliperinnekeskus Dikseli avataan Rymättylässä  26.5.2010. Naantalin–Raision kaupunkiuutiset. Viitattu 1.7.2010. [vanhentunut linkki]
7. ↑  Leppänen, Raija: Röölään Viikinkimarkkinat  2.3.2010. Rannikkoseutu.  Arkistoitu 4.3.2016. Viitattu 13.5.2010.
8. ↑  Peltotalo, Mika: Tälläistä Röölä tarvitsee  11.3.2010. Rannikkoseutu.  Arkistoitu 5.3.2016. Viitattu 13.5.2010.
9. ↑  Savolainen, Päivi: Brinkhall Sparkling siirtyy vaiheittain kokonaan luomuun.  *Naantali News*, 2018, s. 21. Naantali:  Alma Media (Rannikkoseutu-lehti).
10. ↑  Kangaslampi, Tuulamaria: Röölän kylätoimikunnan kotisivut *tuulamaria.fi*. Viitattu 14.8.2013.
11. ↑  Leppänen, Raija: Kylätoimikunta starttasi talkoilla *rannikkoseutu.fi*.  3.6.2013. Alma Media Kustannus Oy.  Arkistoitu 4.3.2016. Viitattu 14.8.2013.

Aiheesta muualla
----------------

* Kuvia tai muita tiedostoja aiheesta **Röölä** Wikimedia Commonsissa

* Tuulamaria Kangaslampi, Tervetuloa Röölän sivuille ja Röölän kylään!